Ym:stammen

Ym:stammen er et folkemusikkinspirert band fra Oslo som ble startet i 1983 av Trygve Mathiesen. 
I starten var musikken en blanding av norsk folkemusikk og rock, gjerne med litt steinalderpreg, men etterhvert dreiet lydbildet mer mot pop, og folkemusikkdelen hentet inspirasjon fra stadig fjernere og fjernere strøk. Det har blitt brukt mange termer for å sette Ym:stammens musikk i bås; world music, norrøn'roll, trubadurballader, vikingsoul og etnisk folkemusikk. Selv liker de å kalle det nordic stomp, som er en opprocket versjon av den færøyske folkemusikken, med hysteriske tekster om filosofi, historie, religion og surrealisme messet frem av sjefsideolog Mathiesen. 
En rekke kjente musikk- og kulturpersonligheter har spilt i Ym:stammen, f. eks. Christopher Nielsen (Slipp Jimmy Fri), Andreas Eriksen (Bel Canto), Øyvind Rauset (Folque) og en på daværende tidspunkt (1997) ukjent Bertine Zetlitz som sang duett med Mathiesen i en remix av Store Aleksander fra Guden i steinen. Mathiesen var selv bare sånn passe fornøyd med denne duetten, da sangeren han hadde invitert i studio ble mixet bort bak hans rygg. 
Av andre medlemmer kan nevnes Dag-Olav Sivertsen (senere Aut. Barn), Harald Beckstrøm, Jon Anders Strand og Christian Refsum (alle tre senere i Dog Age), Oddvar Karlsmyr (som også har spilt i Insomnia) og Tarjei Rønnow. 
Sankthansaften 1999 holdt Ym:stammen sin siste opptreden på Blå i Oslo.
Ym:stammen har laget to av Norges mest sjelde singler; "Solbeven" utkom på plateselskapet Transmission og var i salg i to dager før selskapet ble slått konkurs, "Endelig" finnes i versjon med og uten intro, og versjonen med intro ble trukket tilbake før den var kommet i salg. Det er ikke mulig å se forskjell på de to versjonene.
I august 2022 spilte de sin første konsert på 23 år, på festivalen Midgardsblot i Borre.


== Diskografi ==


=== Album ===
Gruppen har gitt ut seks album:

Overvintrende, Likvidér LIKV 4009, 1984 (kun MC)
I Vi-landet, Likvidér LIKV 4021, 1984 (kun MC)
Dvergmål, Cicada C010, 1987 (LP)
Enøyd, Tatra TATCD 006, 1992 (CD, LP, MC)
Dvergmål, Tatra TAT 011, 1993 (nyutgivelse med 10 bonusspor, kun CD)
Ulv! Ulv!, Grappa GRCD 4059, 1994 (CD)
Guden i steinen, Grappa GRCD 4117, 1997 (CD)


=== Singler ===
Solbeven/Alle Myter, 7" Transmission TR 02, 1987
Overkjørt av Hjul og Vogn/Splid, 7" Tatra TAT 005, 1991
Endelig (Har Tingene Funnet Sin Form/Synge Gjør Vi (ikke For å Glemme vår Sorg Men) For å Styrke Vår Tro, CDS Grappa GRCDS 145, 1993
(Vi Blir) Fisk/Solbeven, CDS Grappa GRCDS 148, 1994
Ym-stammen Hevner Geronimo – Hevnerkvadet (Radio San Carlo-Reservatet-mix/Hevnerkvadet (bakholdsangrep-mix)/Hevnerkvadet (Slå til før daggry-mix), CDS Grappa GRCDS 153, 1994 (aldri utgitt)
Tusen Års Fortielse – (Tusenårsmix/Rottefangerversjonen/Versjon for verdensånden/Millenium-mix), bonus: live Roskilde-festivalen 1994: Budbringere/Styrke vår tro/Navnet-Overvintr, CDS Grappa GRCDS 153, 1995
Store Aleksander, Promo singel Grappa GRCDS 164, 1997
Store Aleksander (Taxi-mix)/Beherske Verden (Myggen-mix)/Store Aleksander (album-versjon)/Store Aleksander (Kjøkken-versjon), CDS Grappa GRCDS 169, 1997
Ym-stammen meets Mel Simpson – Guden-i-Steinen: the remix (Radio-edit Cheeky-mix/Sneeky-mix/Cheeky-mix/album-versjon), CDS Grappa GRCDS 181, 1997


== Referanser ==


== Eksterne lenker ==
(en) Ym:stammen på Discogs 
(en) Ym:stammen på MusicBrainz 
(en) Ym:stammen på Songkick